Diari Oficial de la Generalitat Valenciana


Sumari del DOGV 8944, del 04-11-2020 (2020/9142)

CONVOCATÒRIA de 23 d'octubre de 2020, del director general de l'Institut Valencià de Finances (IVF), de manifestació d'interés per a la selecció d'una societat gestora d'entitats de capital de risc per a la constitució i gestió del Fons Valencià d'impuls Empresarial - IMPULSA I
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8944

Data del DOGV
:   04-11-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/9142


Data del document
:   23-10-2020

Organisme emissor
:   Institut Valencià de Finances

Tipus de document
:   Anunci

CONVOCATÒRIA de 23 d'octubre de 2020, del director general de l'Institut Valencià de Finances (IVF), de manifestació d'interés per a la selecció d'una societat gestora d'entitats de capital de risc per a la constitució i gestió del Fons Valencià d'impuls Empresarial - IMPULSA I [2020/9142]  
La pandèmia ocasionada per la Covid-19 generarà importants transformacions en la societat valenciana, amb efectes permanents sobre les pautes de comportament i hàbits de consum dels ciutadans. Des d'una perspectiva estrictament empresarial, la paràlisi econòmica induïda pels brots de la malaltia podria tindre un doble impacte sobre l'estructura financera de les companyies:  
- D'una banda, s'espera una notable reducció dels fons propis, a conseqüència de les pèrdues en què incorreran els negocis per la limitada activitat econòmica registrada durant 2020, que serà més acusada com més temps transcórrega fins a la plena recuperació de la demanda, i,  
- D'altra banda, es preveu un fort increment de l'endeutament empresarial, que provocarà un deteriorament dels indicadors bàsics de liquiditat i solvència, i dificultarà l'accés de les empreses al finançament bancari.  
En un context de restriccions de liquiditat i enduriment de les condicions d'accés al crèdit, la combinació de pèrdues de l'exercici i increment de l'endeutament posarà en qüestió la viabilitat de bona part del teixit empresarial valencià, especialment quan finalitze el període de carència atorgat per la banca en les operacions amb aval de l'Estat, i les empreses publiquen els estats financers corresponents a l'exercici 2020.  
  
Les empreses amb un nivell d'endeutament insostenible es veuran abocades a reestructurar el seu deute, bé en el marc d'un acord extrajudicial amb els creditors, o bé en el context d'un procediment concursal. Si la reestructuració del deute no és possible dins del termini i en la forma escaient, l'excés d'endeutament derivarà en la liquidació més o menys ordenada de l'empresa, cosa que destruirà els actius intangibles que aquesta haguera generat al llarg del temps, i la faria acudir amb freqüència a convocatòries d'ajudes públiques de naturalesa estatal o autonòmica. Evitar el deteriorament d'aquests actius intangibles constitueix un objectiu primordial de les polítiques públiques, especialment si es té en compte que la feble situació de moltes empreses valencianes no és fruit de la mala gestió, sinó d'una circumstància externa imprevisible com la crisi sanitària, sense que escaiga invocar arguments de risc moral que justifiquen una resposta estrictament privada per a alinear els interessos de deutors i creditors.  
No obstant això, l'abast de la crisi impedeix que l'Administració puga socórrer totes les empreses que tenen actius intangibles orientats al creixement del negoci. Les restriccions financeres i pressupostàries de la Generalitat Valenciana obliguen a mobilitzar recursos privats, mitjançant esquemes de col·laboració publicoprivada, que permeten un major abast que el que resultaria amb una actuació 100 % pública. En aquest sentit, aquesta convocatòria té per objecte la selecció d'una gestora privada per a gestionar el futur Fons Valencià d'Impuls Empresarial (IMPULSA), que tindrà uns recursos de 98.159.421 - aportats per la Generalitat i, almenys, 73.926.829 - aportats per inversors privats, per a aconseguir un total de 64.993.958 ?.  
  
L'objectiu d'IMPULSA consisteix a injectar capital a empreses amb excés d'endeutament o insuficiència de fons propis, mitjançant una àmplia gamma d'instruments financers, que preveu instruments híbrids (com ara préstecs participatius o deute convertible) i préstecs amb diferents graus de subordinació. Encara que es preveuen amplis terminis de devolució del finançament, i fins i tot mancances en els primers mesos posteriors a la concessió de les operacions, el cost del capital aportat no diferirà del pactat atenent estrictes condicions de mercat, per la qual cosa el fons s'ajustarà plenament a la normativa en matèria d'ajudes d'estat. El caràcter privat de la gestió, el propòsit de la qual és la maximització del retorn de la inversió, assegura que els objectius del fons estaran perfectament alineats amb els de la Generalitat: salvar el major nombre d'empreses viables, al menor cost per al contribuent.  
D'altra banda, la Generalitat Valenciana, a través de l'IVF, té una àmplia experiència en la gestió d'aquesta mena d'instruments financers amb fons FEDER. En els últims dos anys, l'IVF ha contribuït a la creació de diversos fons de capital de risc que, en aquests moments, es troben en fase d'inversió.  
Per tot això, el Consell General de l'Institut Valencià de Finances, en la seua reunió de data 23 d'octubre de 2020, autoritza el director general de l'Institut Valencià de Finances a convocar la selecció d'una societat gestora d'entitats de capital de risc per a la constitució i gestió del Fons valencià d'impuls empresarial - IMPULSA I.  
  
  
Primer. Objecte de la convocatòria  
Aquesta convocatòria de manifestació d'interés té com a finalitat seleccionar una societat gestora d'entitats de capital de risc, d'ara en avant «societat gestora», per a la creació i gestió del Fons valencià d'impuls empresarial - IMPULSA I, d'ara en avant IMPULSA.  
  
IMPULSA es constitueix com un fons de deute dirigit a invertir principalment en empreses amb domicili social o seu d'activitat a la Comunitat Valenciana, que acrediten excés d'endeutament o insuficiència de recursos propis, a fi de facilitar la reestructuració del seu passiu financer i impulsar la seua activitat productiva. A aquest efecte, el fons canalitzarà les inversions a través de préstecs participatius, deute subordinat, deute preferent o deute convertible.  
Serà objecte de la inversió:  
- empreses privades no cotitzades,  
- constituïdes i amb almenys tres anys de vida,  
- en operacions d'entre 0.8 i 5 milions d'euros.  
La grandària objectiva del fons serà de 60 milions d'euros, a què l'IVF ha de comprometre una aportació màxima equivalent al 40 % de l'import definitiu i sense superar els 25 milions d'euros. En cap cas la participació de l'IVF juntament amb la de la resta d'inversions públiques podran superar el 49 %.  
  
Segon. Règim jurídic del procediment  
La selecció de la societat gestora s'ha d'instrumentar a través d'un procés de qualificació i valoració que seguisca els principis de publicitat, concurrència, igualtat i transparència el desenvolupament, aplicació, abast i límits del qual es regeixen exclusivament pels termes establits en aquesta convocatòria.  
A aquest procés no se li aplica la Llei de contractes del sector públic en raó a l'objecte del procés.  
  
Tercer. Societat gestora, requisits i obligacions  
1. Per a concórrer a aquest procediment de selecció s'estableixen els següents requisits a les entitats participants:  
a) Estar constituïda i registrada com una societat gestora d'entitats d'inversió (SGEIC) en la CNMV o en un altre òrgan regulador d'un país de l'OCDE.  
b) Tindre un capital social 100 % de titularitat privada.  
c) Complir amb les exigències establides en la normativa aplicable en matèria de bon govern i de solvència, a més de no tindre expedients sancionadors oberts.  
2. Així mateix, la societat gestora haurà de complir els següents requeriments:  
a) Que l'equip gestor acredite la seua experiència, honorabilitat en llocs crítics lligats a riscos, inversions, reestructuracions i concursos en, almenys, dos dels seus membres.  
b) Que almenys un dels membres de l'actual equip d'inversió tinga una dilatada experiència en la gestió de riscos en els últims 5 anys, podent acreditar una participació activa en processos de reestructuració de deute.  
c) Que almenys un dels seus membres de l'equip d'inversió haja sigut membre d'un fons o societat de capital de risc en els últims 5 anys i tinga una sòlida experiència en inversions.  
d) Que tinga compromisos d'inversió en ferm per a la constitució del fons per part dels partícips per almenys el 25 % de la grandària objectiva del fons.  
- A aquest efecte, no es consideraran compromisos vàlids les aportacions de cartera ni altres aportacions no dineràries.  
- Els compromisos hauran d'estar signats per cadascun dels inversors i únicament subjectes al compliment normatiu del blanqueig de capitals i, si escau, a Due Diligence legal, a la inversió de l'IVF i al fet que es realitze un primer tancament.  
- El compromís de l'equip gestor o de la societat gestora serà considerat com a vàlid i es tindrà en compte per a aconseguir el requeriment del 25 % establit. L'IVF podrà recaptar tota la documentació necessària per a verificar la validesa dels compromisos presentats, durant tot el procés de valoració.  
e) Que en els compromisos d'inversió requerits en aquesta convocatòria hi haja un mínim de tres inversors, a més d'IVF.  
- Almenys dos d'aquests inversors hauran de (i) ser totalment independents de l'equip gestor i entre ells, (ii) no estar lligats accionarialment a la societat gestora, i (iii) ser inversors institucionals i/o tindre un compromís superior a un milió d'euros.  
f) Que hi haja un compromís de l'equip gestor i/o la societat gestora d'aportar com a mínim l'1 % de la grandària a què arribe el fons. Únicament es consideraran vàlids aquells compromisos signats per l'equip gestor o la societat gestora, les persones que formen part de l'equip gestor o un vehicle participat al 100 % per aquests.  
  
3. La comissió de gestió ordinària que cobre la societat gestora no podrà ser superior al 2,0 % anual del capital compromés durant el període d'inversió ni del capital invertit viu durant el període de desinversió.  
  
4. En cas que s'establisca una comissió d'èxit a favor de la gestora, aquesta s'haurà de reportar i pagar en el moment de liquidació del fons, és a dir, al final del termini de vida d'aquest, sempre que, amb caràcter previ o simultani, s'haja procedit al pagament als partícips de les sumes resultants d'aplicar a les aportacions una taxa interna de retorn anual del 6 % (taxa preferent de retorn). La comissió d'èxit no podrà excedir del 30 % de la part reembossada als partícips que excedisca de les quantitats abonades com a resultat d'aplicar la taxa preferent de retorn.  
  
5. Quedaran exclosos d'aquesta convocatòria aquells candidats en els quals concórrega alguna de les situacions d'exclusió previstes en l'annex II d'aquesta convocatòria.  
6. La societat gestora seleccionada estarà obligada a:  
a. Gestionar el fons conforme al principi de bona gestió financera seguint normes prudencials adequades i mantenint la liquiditat apropiada. En el reglament del fons s'hauran de concretar les condicions de gestió i la política d'inversió d'acord amb la proposta tècnica o pla de negoci inclòs per l'intermediari financer en la manifestació d'interés.  
  
b. Invertir almenys el 75 % del fons en empreses amb seu social o establiment principal d'activitat a la Comunitat Valenciana, si aquest es tanca per import igual o inferior a 60 milions d'euros. En cas que el fons aconseguisca un import superior a 60 milions d'euros, la inversió mínima a la Comunitat Valenciana serà de 50 milions d'euros.  
  
c. Comprometre's al fet que la societat gestora i/o l'equip gestor de l'entitat de capital de risc aporte, com a mínim, l'1 % de la grandària a què arribe el fons.  
d. Fer un primer tancament del fons amb compromisos d'almenys el 50 % de la grandària objectiva excloent-ne el compromís de l'IVF, en un termini de 6 mesos des de la notificació de la resolució del procés de selecció per l'IVF.  
e. La identificació, selecció, diligència deguda i documentació de projectes empresarials i destinataris finals, segons els procediments habituals del sector.  
f. La identificació i cerca d'inversors privats que participen en el cofinançament de l'instrument mitjançant la inversió en el capital dels destinataris finals o projectes elegibles.  
g. Complir amb les seues obligacions d'acord amb la llei aplicable i actuar amb el grau d'atenció professional, eficiència, transparència i diligència que s'espera d'una entitat professional amb experiència en la implementació d'instruments financers.  
h. Disposar d'una estructura comercial adequada a la Comunitat Valenciana.  
i. Identificar inversions comercialment raonables, que suposen una política de diversificació del risc adequada dirigida a aconseguir la viabilitat econòmica i una escala eficient en termes de grandària i àmbit territorial de la cartera d'inversions. Com a condició necessària per a la concessió del finançament, es requerirà que l'empresa tinga un ràting oficial extern i independent, superior o igual a B- (en terminologia de l'agència de qualificació S&P), emés per entitat reconeguda per la European Securities and Markets Authority (ESMA).  
j. Garantir que la selecció dels destinataris de la inversió es realitza tenint en compte la naturalesa del fons i la viabilitat econòmica potencial de les empreses que es financen. L'elecció ha de fer-se mitjançant un procés transparent, justificar-se amb raons objectives i no ha de donar lloc a conflictes d'interés.  
k. Complir amb els estàndards i legislació aplicable en matèria de prevenció de blanqueig de capitals, lluita contra el terrorisme i el seu finançament i el frau fiscal, en el que els resulte d'aplicació.  
l. Incloure informació concreta sobre el fons en una pàgina web de la seua propietat sobre com i on sol·licitar el finançament, disponibilitat de l'instrument financer, requisits d'accés i elegibilitat, productes financers disponibles, condicions d'aquests i/o punts de contacte i informació per als destinataris finals. Així mateix, haurà d'incloure en aquesta pàgina web, en un lloc visible, el logotip de la Generalitat Valenciana i l'IVF, amb un enllaç a la pàgina web www.ivf.gva.es.  
  
m. Amb anterioritat a la formalització del compromís de l'instrument financer, la gestora seleccionada haurà d'entregar un pla de tresoreria anualitzat, incloent-hi estimacions per al període d'inversió.  
n. Remetre amb caràcter trimestral a l'IVF un informe sobre el fons, amb el contingut que s'estableix en l'annex VI.  
o. Remetre amb caràcter anual l'informe d'auditoria i comptes anuals del fons en el termini màxim de 150 dies naturals a comptar de la data de tancament de l'exercici al qual es refereixen aquests.  
  
p. Complir íntegrament totes les lleis i normes, nacionals, autonòmiques o comunitàries, que li siguen aplicables i l'incompliment de les quals puga perjudicar interessos de tercers, en particular de l'IVF, la Comissió i la Comunitat Valenciana.  
7. El reglament del fons establirà, en cas de substitució de la gestora, l'obligatorietat del compliment dels requisits i requeriments establits en aquest article per a l'entitat que assumisca la gestió del fons.  
  
  
Quart. Penalitzacions  
S'aplicaran les següents penalitzacions en els supòsits que es detallen a continuació:  
1. L'IVF podrà cancel·lar el seu compromís d'inversió i revocar la selecció de la societat gestora, si aquesta no aconsegueix realitzar un tancament d'almenys el 50 % de la grandària objectiva del fons, excloent-ne el compromís de l'IVF i els gestors, en el termini de 6 mesos des de la notificació de la resolució del procés de selecció.  
2. En cas que la gestora opte per un tancament definitiu del fons abans que transcórreguen 6 mesos des de la notificació de la resolució del procés de selecció, l'IVF podrà cancel·lar el seu compromís d'inversió si els compromisos totals d'inversió obtinguts al tancament resulten ser inferiors al 50 % de la grandària objectiva del fons.  
3. Si, una vegada transcorregut el període d'inversió del fons, la gestora no compleix amb el compromís d'inversió en empreses de la Comunitat Valenciana, la societat gestora haurà d'indemnitzar l'IVF mitjançant la devolució de la comissió cobrada al fons en relació amb el compromís de l'IVF segons els percentatges següents:  
a) No es produirà ajust de la comissió si el compliment del compromís és igual o major al 70 %.  
b) Devolució del 25 % de la part de la comissió cobrada al fons en relació amb el compromís de l'IVF, si el compliment se situa entre el 50 % i el 69 %.  
c) Devolució del 50 % de la part de la comissió cobrada al fons en relació amb el compromís de l'IVF, si el compliment del compromís se situa entre el 30 % i el 49 %.  
d) Devolució del 75 % de la part de la comissió cobrada al fons en relació amb el compromís de l'IVF, si el compliment del compromís és inferior al 30 %.  
  
L'aportació de l'IVF en les següents sol·licituds de desemborsament serà reduïda en l'import de la devolució que corresponga, fins que la societat gestora complisca íntegrament amb la corresponent devolució. A més, l'IVF no serà considerat com a partícip en mora, ni se li aplicarà cap interés en concepte de penalització a conseqüència de l'aplicació de les penalitzacions establides en aquests termes de referència.  
  
4. En cas d'incompliment de la normativa sobre blanqueig de capitals per la societat gestora, l'IVF no atendrà desemborsaments futurs fins que complisca aquesta normativa. A més, a l'IVF no se li aplicarà cap interés com a penalització pel retard per aquesta causa ni se'l considerarà com a partícip en mora.  
5. Qualsevol altre incompliment de l'objecte i requisits establits en aquesta convocatòria facultarà l'IVF per a optar entre:  
a) Percebre una indemnització consistent en el 100 % de l'import de les comissions corresponents a l'IVF fins a l'esmena, si s'escau.  
  
b) No atendre els desemborsaments fins que es complisca íntegrament amb la corresponent obligació. Així mateix, en aquest cas, a l'IVF no se li aplicarà cap interés com a penalització pel retard per aquesta causa ni se'l considerarà com a partícip en mora.  
c) Requerir la societat gestora, quedant obligada al compliment, a facilitar a l'IVF l'eixida d'aquest del fons a preu de mercat.  
  
  
Cinqué. IMPULSA  
1. El Fons IMPULSA es constituirà amb les següents característiques:  
a) El fons haurà de ser majoritàriament privat, tenint en compte la participació de l'IVF i d'altres entitats públiques que puguen incorporar-s'hi com a partícips.  
b) El fons s'ha d'invertir en préstecs participatius, deute preferent, deute subordinat i deute convertible en empreses privades no cotitzades amb una antiguitat mínima de tres anys.  
c) El perfil d'inversió del fons seran empreses de grandària mitjana, rendibles des del punt de vista operatiu pre-COVID-19 i amb capacitat per a consolidar projectes empresarials sòlids, arrelats en el territori.  
  
2. No seran finançables les inversions en les següents empreses:  
a) Empreses sense personal.  
b) Empreses que estiguen subjectes a un procediment de fallida o insolvència col·lectiva, o que reunisquen els criteris establits en la legislació per a ser sotmeses a un procediment de fallida o insolvència, a petició dels seus creditors, d'acord amb la Llei 22/2003, de 9 de juliol, concursal i resta de legislació aplicable.  
c) Les empreses que formen part o operen en un o diversos dels sectors següents:  
- Activitats econòmiques il·legals segons les disposicions legals o reglamentàries de la jurisdicció nacional per a aquesta mena de producció, comerç o activitat.  
- Productes del tabac i begudes alcohòliques destil·lades.  
- Producció i comerç d'armes i municions.  
- Casinos, jocs i apostes.  
- Empreses d'intermediació financera, segurs i serveis bancaris.  
  
3. Les inversions del fons s'han de fer pari passu entre inversors públics i privats, complint, en tot cas, les condicions següents:  
  
a) Inversors públics i privats han de compartir els mateixos riscos i incentius.  
b) La inversió en els destinataris finals haurà de realitzar-se de manera simultània entre l'inversor públic i els privats, i a través de la mateixa operació de finançament.  
c) Els inversors privats no disposaran de cap condició més favorable que l'inversor públic  
4. El fons s'ha de constituir per un termini total de 8 anys amb un termini d'inversió de 2 anys.  
  
Sisé. Termini i presentació de les manifestacions d'interés  
1. La convocatòria de manifestació d'interés tindrà un període de validesa que s'iniciarà l'endemà de la publicació d'aquesta convocatòria en el Diari Oficial de la Generalitat Valenciana (DOGV) i acabarà en el termini de dos mesos a comptar d'aquesta data.  
2. Les manifestacions d'interés podran presentar-se de dilluns a divendres, en horari de 08.00 a 15.00 hores, a les oficines de l'IVF, a la plaça de Nàpols i Sicília, 6, València, CP 46070. També podran presentar-se per correu certificat.  
3. Tots els participants han de comunicar a l'IVF la data d'enviament de la manifestació d'interés, mitjançant la remissió d'un correu electrònic a la següent adreça: akxwen@icb.uk. Així mateix, hauran d'indicar una adreça de correu electrònic a l'efecte de notificacions.  
4. La manifestació d'interés i resta de documentació que l'acompanyen podran presentar-se en castellà o valencià, indistintament.  
5. Les manifestacions d'interés hauran de contindre la següent informació:  
a) A l'efecte de la fase de qualificació, la documentació administrativa exigida en els annexos I a IV d'aquesta convocatòria.  
- Annex I: presentació de la manifestació d'interés i del sol·licitant.  
  
- Annex II: declaració sobre situacions d'exclusió.  
- Annex III: declaració jurada.  
- Annex IV: documentació requerida.  
b) A l'efecte de la fase d'avaluació i adjudicació, la proposta tècnica amb el contingut establit en l'annex V d'aquesta convocatòria.  
  
6. Tota la documentació anterior s'ha de presentar en format paper i suport digital a través d'una memòria USB o pen drive amb la mateixa documentació aportada en paper. Els arxius digitals hauran de ser correctament identificats i separats per carpetes, d'acord amb l'ordre establit en els diferents annexos d'aquesta convocatòria.  
7. En la documentació presentada s'haurà d'identificar, a més de la raó social i denominació del sol·licitant, el títol de la convocatòria, l'adreça postal, adreça de correu electrònic, telèfon i fax del sol·licitant i persona de contacte per a aquest procediment.  
8. Contra lliurament o recepció de la documentació integrant de la manifestació d'interés, el registre haurà d'expedir, o enviar per correu electrònic, un justificant de recepció en què farà constar:  
i. Nom del sol·licitant  
ii. Identificador únic de la proposta (núm. de la manifestació d'interés);  
iii. Data i hora de presentació de la manifestació d'interés.  
9. El justificant de recepció no s'interpretarà com una declaració d'integritat de la manifestació d'interés o dels documents presentats amb aquesta, així com cap mena d'avaluació d'aquesta.  
10. Els interessats podran sol·licitar aclariments sobre aquesta convocatòria de manifestació d'interés i de la documentació exigida en qualsevol moment fins a la finalització del període vigència de la convocatòria de manifestació d'interés. Aquestes sol·licituds hauran d'indicar el nom del sol·licitant i es podran presentar en castellà o valencià a través de correu electrònic a: cmtyip@kle.wn  
11. Les sol·licituds d'aclariment per part dels sol·licitants no rebran respostes individuals. Les respostes a totes les sol·licituds d'aclariment rebudes es publicaran en un document d'aclariment en la pàgina web de l'IVF.  
12. Si l'IVF descobreix qualsevol inexactitud, omissió o error material en el text de la convocatòria de manifestació d'interés abans de la data límit, haurà de corregir el text i informar en conseqüència a través de la pàgina web o per qualsevol mitjà que en deixe constància.  
13. L'IVF garanteix en tot moment la confidencialitat de la informació facilitada pels participants. A aquest efecte, els sol·licitants han d'indicar quina documentació administrativa o tècnica ha de considerar-se confidencial entre tota la que es presente en els sobres que integren la manifestació d'interés.  
14. L'atenció de les manifestacions d'interés es realitzarà per ordre d'entrada d'aquestes, una vegada estiga disponible tota la documentació requerida en aquesta convocatòria.  
  
Seté. Procés de selecció  
1. Per a la selecció de la societat gestora, l'IVF tramitarà un procediment estructurat en dues fases successives:  
a) Fase de qualificació, en què els participants hauran d'acreditar que compleixen amb els requisits exigits en aquesta convocatòria.  
b) Fase d'avaluació i adjudicació, en què s'avaluaran les propostes presentades pels participants una vegada hagen superat la fase de qualificació i se seleccionarà el candidat amb major qualificació.  
2. A aquest efecte, es constituirà un comité de selecció que estarà integrat per:  
- El director general de l'IVF  
- El subdirector de Gestió de Fons de l'IVF  
- El director adjunt legal de l'IVF  
- El responsable de Gestió i Programació de l'IVF  
3. La fase de qualificació d'ofertes es desenvoluparà d'acord amb el següent procediment:  
3.1. El Comité de Selecció es reunirà en el termini de cinc dies hàbils des de la data de finalització del termini de vigència d'aquesta convocatòria i analitzarà la documentació presentada pels participants per a la fase de qualificació i farà una comprovació de la documentació rebuda i del compliment dels criteris establits en l'apartat 3.4 següent, i qualificarà els documents aportats i acordarà l'admissió o rebuig de les propostes presentades.  
3.2. Si aprecia deficiències o omissions corregibles en la documentació presentada, la Comissió de Selecció ho comunicarà als interessats, telemàticament, perquè esmenen els defectes identificats en un termini no superior a 3 dies hàbils. Si la documentació d'algun sol·licitant conté defectes no corregibles, la manifestació d'interés serà rebutjada i no es podrà avaluar la proposta tècnica o pla de negoci objecte de la fase d'avaluació.  
3.3. Una vegada fet el tràmit anterior, la Comissió de Selecció rebutjarà les manifestacions d'interés que no complisquen amb els criteris de selecció o no aporten tota la documentació exigida, cosa que haurà de notificar als sol·licitants de manera telemàtica.  
3.4. A l'efecte de la fase de qualificació, la Comissió de Selecció analitzarà si el sol·licitant i la documentació presentada per aquest reuneixen o no els següents criteris de selecció:  
a) El sol·licitant és una societat gestora tal com es defineix en aquesta convocatòria de manifestació d'interés, amb capital 100 % privat, i està constituïda en un país de l'OCDE i registrada en la CNMV o en un altre òrgan regulador de l'OCDE quan la legislació que li resulte d'aplicació així ho exigisca.  
b) El sol·licitant declara no trobar-se incurs en cap de les situacions d'exclusió establides en l'annex II d'aquesta convocatòria.  
c) La documentació de la manifestació d'interés s'ha presentat d'acord amb el que estableixen els annexos I a V d'aquesta convocatòria, i s'hi han incorporat tots els documents necessaris.  
d) La manifestació d'interés es troba degudament signada, s'ha completat en castellà o valencià, es presenta pels mitjans admesos i dins de termini.  
e) El sol·licitant presenta degudament signada la declaració jurada inclosa en l'annex III d'aquesta convocatòria, seguint el model proporcionat.  
4. La fase d'avaluació i adjudicació es desenvoluparà d'acord amb el següent procediment:  
4.1. Les manifestacions d'interés que superen la fase de qualificació passaran a la fase d'avaluació, i correspondrà a la Comissió de Selecció l'examen i avaluació de les propostes tècniques presentades, d'acord amb els criteris d'avaluació i el barem de puntuacions definits en l'annex VII d'aquesta convocatòria. Per a això, la Comissió de Selecció podrà recaptar quants informes tècnics considere necessaris i contractar l'assessorament d'experts independents si així ho considera necessari.  
  
4.2. La Comissió de Selecció estarà facultada per a interpretar els termes i criteris de selecció establits en aquesta convocatòria i podrà demanar als sol·licitants, abans d'emetre el seu informe final, quanta informació i documentació addicional considere necessària.  
4.3. La Comissió de Selecció Gestió emetrà un informe en el qual es propose la selecció de la societat gestora que aconseguisca obtindre la millor puntuació d'acord amb el barem establit en l'annex VII d'aquesta convocatòria. Així mateix, en qualitat de reserva, i per al cas en què el candidat proposat renunciara, en el termini dels tres mesos següents a la data d'aprovació de la proposta de selecció per part del Consell de l'IVF, es designarà el candidat que haja obtingut la següent millor puntuació. La Comissió de Selecció podrà proposar declarar deserta la Convocatòria si cap candidat supera 60 punts en l'aplicació del barem esmentat.  
4.4. Una vegada conclosa l'avaluació de les propostes presentades, i a la vista de l'Informe de la Comissió de Selecció, el director general de l'IVF elevarà al Consell General d'aquesta entitat, per a la seua definitiva aprovació, una proposta d'acord que determine la societat gestora seleccionada i, si escau, el candidat de reserva, i les condicions de la inversió compromesa en IMPULSA.  
4.5. L'Acord del Consell General de l'IVF serà notificat a la societat gestora seleccionada i publicat en la pàgina web de l'IVF.  
4.6. L'IVF no proporcionarà als participants informació generada durant el procés de selecció i, en particular, sobre les puntuacions obtingudes.  
4.7. En el supòsit de renúncia abans esmentat durant el termini establit, l'IVF comunicarà al candidat en reserva la seua selecció, que tindrà a partir d'aquest moment totes les obligacions i terminis establits en aquesta convocatòria per al candidat seleccionat.  
  
Huité. Formalització del compromís  
1. Una vegada notificat l'Acord del Consell General de l'IVF, la societat gestora seleccionada disposarà d'un termini de 6 mesos per a constituir el fons i fer un primer tancament d'almenys el 50 % de la grandària objectiva del fons, excloent-ne el compromís de l'IVF i els gestors. Una vegada transcorregut el termini esmentat sense que s'haja produït el tancament del fons en els termes disposats en aquest apartat, l'IVF podrà revocar la selecció de la societat gestora.  
  
2. El compromís d'inversió es formalitzarà mitjançant la subscripció d'una carta de compromís d'inversió i els side letters necessaris.  
3. Abans de la formalització del compromís d'inversió, l'IVF examinarà la documentació corresponent a la constitució del fons, verificant-ne la legalitat i adequació amb la proposta tècnica, incloent-hi la manifestació d'interés presentada per la societat gestora.  
  
4. El reglament del fons haurà de contindre els termes i condicions principals del fons, d'acord amb el que estableix l'annex VIII d'aquesta convocatòria.  
  
Nové. Confidencialitat  
L'IVF es compromet, excepte en el supòsit de requeriment judicial o d'autoritat administrativa, a no divulgar la informació facilitada pels participants que aquests hagen designat com a confidencial. Aquest caràcter afecta, en particular, secrets comercials o tècnics i els aspectes confidencials de les ofertes.  
  
Desé. Jurisdicció  
Aquest procediment de selecció es regeix per dret privat espanyol. Les parts, amb renúncia expressa al fur que els poguera ser aplicable, se sotmeten als jutjats i tribunals de València. Aquesta jurisdicció serà aplicable per a qualsevol litigi que puga sorgir en relació amb la inversió de l'IVF en el fons.  
  
València, 23 d'octubre de 2020.- El director general de l'IVF: Manuel Illueca Muñoz.